**A Pécsi Tudományegyetem Gyakorló Általános Iskola, Gimnázium és Óvoda**

**veszélyhelyzeti intézménylátogatási rendje**

A Pécsi Tudományegyetem Gyakorló Általános Iskola, Gimnázium és Óvoda vezetése elkötelezett az intézmény dolgozóinak és tanulóinak élet-, egészség-, személyi-, vagyon- és jogbiztonságának védelme iránt, és fokozott elővigyázatosságot tart szem előtt a koronavírus világjárvány további terjedésének megelőzése érdekében, a Kormány rendeleteiben foglalt rendelkezésekkel, továbbá az EMMI, az Oktatási Hivatal által kiadott ágazati határozatokban, tájékoztatókban és ajánlásokban foglaltakkal összhangban a fenntartói jogokat gyakorló Pécsi Tudományegyetem által kiadott 20/2020. számú rektori-kancellári együttes utasításban biztosított felhatalmazás alapján az alábbi speciális rendelkezéseket vezeti be az intézménylátogatás rendjére vonatkozóan.

**I. fejezet**

**Az eljárásrend hatálya**

**1. §** (1) Az eljárásrend hatálya kiterjed az intézmény által folytatott valamennyi képzésre, állampolgárságra való tekintet nélkül a képzésben részt vevő, az intézménnyel bölcsödei, óvodai és tanulói jogviszonyban álló személyre (továbbiakban: tanulók), valamint az intézmény közalkalmazottjaira, foglalkoztatásra irányuló egyéb jogviszonyban foglalkoztatottakra.

(2) Az eljárásrend hatálya kiterjed továbbá az 3.§ (4) bekezdés szerinti azon személyekre, akik az intézmény területére jogosultak belépni.

**II. fejezet**

**Az intézménylátogatás rendje**

**Általános szabályok**

**2. §** Az intézmény területére csak egészséges, az 1. sz mellékletben meghatározott tüneteket nem mutató személy léphet be szájat és orrot folyamatosan eltakaró maszkban.[[1]](#footnote-1)

**~~2. A §~~** ~~Az emberi erőforrások minisztere 29/2021.(XI.19.) EMMI határozata alapján a szülők és egyéb - az iskolával jogviszonyban nem lévő személyek - részére a köznevelési intézménybe való belépés csak abban az esetben engedélyezhető, ha a köznevelési intézmény (a portaszolgálat) ellenőrizte a belépni kívánó személy koronavírus elleni védettségének igazolását (pl. uniós digitális Covid-igazolvány, védettségi igazolvány vagy applikáció, nemzetközi oltási igazolvány). Fentiek alól kivétel az elháríthatatlan esemény esetén belépő személy - aki ezt intézményvezetői engedéllyel teheti meg.[[2]](#footnote-2)[[3]](#footnote-3)~~

**3. §** (1) Az intézmény munkanapokon reggel 7.00 és este 19.00 óra között tart nyitva. A nyitvatartási időn túli benntartózkodást – kizárólag munkavégzés céljából indokolt esetben – a munkáltató egyénileg engedélyezheti, melyről írásban tájékoztatni kell a portaszolgálatot. Az óvodai tagintézmény munkanapokon 5.30 és 17.00 óra között van nyitva.

(2) Az intézmény vezetője az alábbi helyiséget jelöli ki a fertőzésgyanús személyek elkülönítésére:

*Feladatellátási hely neve, címe, elkülönítő helyiség*

* Babits Mihály Gimnázium (7633 Pécs, dr. Veress Endre u. 15.): az orvosi szoba melletti várószoba,
* Deák Ferenc Gimnázium és Általános Iskola (7624 Pécs, Őz u. 2.): A22-es terem,
* 1. Számú Általános Iskola (7624 Pécs, Alkotmány u. 38.): a portával szemben lévő helyiség,
* Óvoda (7624 Pécs, Szigeti út 12.): Micimackó kuckója

(3) Az iskola területére belépni kizárólag meghatározott célból (pl. oktatás, munkavégzés, tanulmányi cselekmények elvégzése, ügyintézés, sporttevékenység) lehetséges és kizárólag a cél eléréséhez szükséges időtartamra korlátozódhat az intézmény területén tartózkodás.

**Különös szabályok**

**Tanórák és az óraközi szünetek**

**4. §** A tanítási órák, foglalkozások közötti szünetek, valamint a főétkezésre biztosított hosszabb szünet időtartama, illetve a csengetési rend az intézmény házirendjében meghatározottoktól eltérően a 2. sz. Mellékletben foglaltak szerint kerül meghatározásra (f*eladatellátási helyenként*).

**Tanulmányi ügyintézés**

**5. §** A tanulmányi ügyintézés során törekedni kell az elektronikus kapcsolattartásra. Az elektronikus kapcsolattartásra elsősorban *a MozaNapló,* valamint az intézmény *központi email címe (*[*ptegyakorlo@pte.hu*](mailto:ptegyakorlo@pte.hu)*) és a tagintézményi hivatalos e-mail címek* szolgálnak.

**Szakmai gyakorlat, gyakorlati foglalkozás, eszközös tanóra, szaktanterem használata**

**6. §** (1) A tantermi oktatás során törekszünk az osztályok keveredésének elkerülésére. A szaktantermek, nyelvi termek kivételével az osztályok a tanítási nap során lehetőség szerint ugyanazt a tantermet használják.

Az egyik osztály távozását követően a következő osztály akkor foglalhatja csak el a termet, amennyiben megtörtént a helyiség alapos (át)szellőztetése, a felületek fertőtlenítése (az osztályok a ki-bemenetelnél sem érintkeznek egymással).

(2) Az egy órán többek által kézbe vett, használt tárgyak, szemléltető eszközök használata kerülendő, illetve amennyiben ez elkerülhetetlen, akkor a tanóra után javasolt a kézfertőtlenítés.

(3) Az óra végén kötelező a gyakorlati képzéshez használt eszközök és egyéb használt felületek fertőtlenítése (mielőtt azokat más osztály használná).

(4) A nem fertőtleníthető demonstrációs eszközöket csak érintésmentesen lehet használni (bemutatás).

(5) Az óvodában, iskolában használt játékok, sporteszközök, játszótéri eszközök felületét rendszeresen fertőtleníteni kell.

~~(6) Kötelező a szájat és az orrot folyamatosan eltakaró maszk használata a tanórákon[[4]](#footnote-4), a közösségi terekben, a közlekedő folyosókon, az irodákban, illetve a zárt térben tartott rendezvényeken. [[5]](#footnote-5)~~

A krónikus betegséggel küzdő pedagógusok egészségének védelme érdekében, valamint a pedagógus kifejezett kérésére az általuk tanított tanulócsoportokban a tanítási órák alatt a tanulókat maszk viselésére kérjük.[[6]](#footnote-6)

A testnevelés órákra vonatkozó külön szabályok:

1. ~~A testnevelő tanárok az általános utasításoknak megfelelően az órán maszkot viselnek.~~
2. ~~A tanulók tanagyagtól és egészségi állapottól függően az órán maszkot viselnek. Ez ügyben a testnevelőtanár döntése a meghatározó.~~  [[7]](#footnote-7)
3. Testnevelés órákon a foglalkoztatási formáknál különösen ügyelünk a távolságtartás előírásaira.  A testnevelésórákat az időjárás függvényében a szabad téren tartjuk. Az órák során mellőzzük a szoros testi kontaktust igénylő feladatokat.
4. A testnevelésórák előtti és utáni öltözésnél tekintettel kell lenni arra, hogy elkerülhető legyen az öltözőkben történő csoportosulás. A tanórákra érkező és onnan távozó osztályok tanulói egyidőben nem lehetnek az öltözőben.
5. Felhívjuk a tanulók figyelmét a megfelelő védőtávolság betartására a mosdókban, illetve az öltözőkben is. Különös figyelmet fordítunk az öltözők és mosdók megfelelő használatára, a higiénés követelmények betartására. Felhívjuk diákjaink figyelmét az öltözői ablakok nyitott használatára, folyamatos szellőztetésre ~~és az öltözőbeli  maszkhasználatra~~ is.[[8]](#footnote-8)

**Rendezvények, kirándulások**

**7. §** (1) Az osztálykirándulások és tanulmányi kirándulások belföldi helyszínen történő megvalósítása javasolt.

(2) A külföldről érkező gyermek, tanuló Magyarországra való belépése a mindenkor aktuális határátlépési szabályok alapján lehetséges. A Rendőrség honlapján megtalálhatóak a járványügyi intézkedésekkel kapcsolatos, a beutazáshoz, valamint a karantén alóli mentesítéshez szükséges dokumentumok.

**Étkezés**

**8. §** (1) Fokozottan ügyelni kell az étkezés helyszínének tisztaságára, a rendszeres fertőtlenítésre. A felületek tisztításakor ügyelni kell a környezet vírusmentességének a megőrzésére, a munkafolyamatok megfelelő szétválasztásával, valamint gyakoribb fertőtlenítéssel. Az étkeztetést ellátó szolgáltató a szolgáltatási szerződésben foglalt feladatok ellátásakor figyelembe veszi és kötelezően alkalmazza az intézkedési terv előírásait.

(2) Étkezés előtt és után kiemelt figyelmet kell fordítani a gyermekek alapos szappanos kézmosására vagy kézfertőtlenítésére.

(3) Az étkezéseket a menzán külön ebédelési renddel úgy szervezzük meg, hogy az évfolyamok keveredése elkerülhető legyen.

**Tornaterem, sportlétesítmények használata**

**9. §** Intézményünk sportlétesítményei az Egyetem épületeinek részét képezik, rájuk az Egyetem e tárgyú szabályai vonatkoznak.

**WC, mosdó használat**

**10. §** (1) Indokolt a sokak által érintett felületek (különösen a WC ülőke, lehúzó, kilincs, zár) használatok közötti fertőtlenítése.

(2) A WC használat után a szappanos kézmosás kötelező. A kéztörléshez papírtörlőt és /vagy kézszárítót biztosítunk.

**Teendők fertőzés gyanú esetén**

**11. §** (1) Amennyiben egy gyermeknél, pedagógusnál, vagy egyéb dolgozónál fertőzés tünetei észlelhetők, haladéktalanul el kell őt különíteni. A tünetek megjelenését a tanulók is jelezzék a pedagógusnak/iskolaegészségügyi orvosnak/védőnőnek. A feltételezett fertőzött személyek elkülönítése a tagintézményekben az erre kijelölt és fenntartott külön helyiségekben történik.

(2) A beteg gyermeket, tanulót az a pedagógus kíséri az elkülönítésre kijelölt helyiséghez, aki az adott órában a gyermek felügyeletét ellátja, és a tüneteket észleli, majd értesíti az intézmény vezetését, akik kijelölik azt a személyt, aki a felügyeletet a szülő / gondviselő megérkezéséig átveszi. A tünet észlelését követően a gyermek, illetve a tanuló, valamint az őt kísérő és felügyelő személy az orrát és száját eltakaró maszkot köteles viselni.

(3) Egy elkülönítő helyiségben egyszerre csak egy gyanús eset lehet. A tanuló felügyeletét végző és a helyiség takarítását végző személynek kiemelt figyelmet kell fordítania az egyéni védekezésre és lehetőség szerint a tüneteket mutató személytől tartani legalább 1,5 méteres távolságot. Gondoskodni kell a helyiség folyamatos szellőztetéséről az ajtó zárva tartása mellett.

(4) Az elkülönítésről intézkedő vezető vagy megbízottja haladéktalanul értesíti a szülőt /gondviselőt és az iskolaegészségügyi orvost. A szülő figyelmét fel kell hívni arra, hogy feltétlenül keresse meg telefonon a gyermek háziorvosát / házi gyermekorvosát.

(5) A háziorvos, házi gyermekorvos, illetve a kezelőorvos jogosult a COVID-19 fertőzés gyanújára vonatkozóan nyilatkozni. Amennyiben fennáll a gyanú, nekik kötelességük az NNK által kiadott aktuális eljárásrendnek megfelelően ellátni a beteggel kapcsolatos teendőket.

(6) A gyermek, a tanuló az óvodába, az iskolába – hasonlóan más megbetegedésekhez – kizárólag eredeti orvosi igazolással térhet vissza, melyet az intézménynek el kell fogadnia, azt saját hatáskörben nem bírálhatja felül.

(7) A gyermek, a tanuló távolmaradásával kapcsolatos valamennyi szabály a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendeletben foglaltak szerint érvényes, azok betartása szerint szükséges eljárni. A Rendelet 51.§ (2) c) pontja értelmében az intézményvezetőnek alapos indok esetén kell a távolmaradást igazoltnak tekinteni. Ilyen indoknak tekinthető a járványhelyzetből fakadó alapos ok is, ugyanakkor –ahogy az alapvető jogok biztosa megállapította (AJB 2289/2021)- a tanulói hiányzásnak a járványhelyzetre tekintettel, általánosan, előre meg nem határozott időtartamra történő szülői igazolása nem tekintendő automatikusan alapos indoknak. Minden ilyen szülői/gondviselői kérelmet az intézményvezető a kérelmező körülményei és a járvány alakulásának függvényében aktuálisan mérlegel, és időszakonként felülvizsgál.

A döntés során mérlegelendő:

* az intézményben vannak-e igazoltan fertőzöttek, fennáll-e a tanuló megfertőződésének reális esélye;
* a tanulónak az iskolában való jelenléte, illetve az oda- és visszajutás során mennyire biztosított a fertőződés megelőzése;
* az esetleges megfertőződésnek milyen hatása lehet a tanulóra és a vele egy háztartásban élő személyekre;
* a tanulóra és a családjára nézve az érintett gyermek otthonmaradása vagy az iskolába járása nyújt-e nagyobb biztonságot a fertőzéssel szemben;
* a tanuló életkorára való figyelemmel biztosítható-e felügyelete az iskolából való távolmaradás során.

**Az intézményben teljesítendő gyakorlatokra vonatkozó szabályok**

**12. §** (1) Jelen intézményi protokollt a gyakorlatát teljesítő hallgatónak is meg kell ismernie.

(2) Az intézkedési terv ismerete és az abban foglalt szabályok betartása a köznevelési intézményben

gyakorlatát végző hallgatókra is vonatkozik. ~~A veszélyhelyzet időtartama alatt a tanítási gyakorlaton történő részvétel feltétele azonos a foglalkoztatottakkal szemben támasztott követelményekkel, vagyis 2022. február 1-jétől tanítási gyakorlatra csak oltott hallgatókat fogad az intézmény minden egysége. Nem köteles a védőoltást felvenni az a hallgató, akinek egészségügyi indokból ellenjavallt a védőoltás felvétele.~~[[9]](#footnote-9)[[10]](#footnote-10)

(3) A hallgatók beosztását előre szükséges elkészíteni, ezáltal is csökkentve egy adott időszakban jelen

lévő hallgatói létszámot.

(4) A szakmai gyakorlat és gyakorlati képzés ideje alatt a gyakorlatvezető feladata, hogy a helyes

egyéni védőeszköz használatot folyamatosan ellenőrizze.

(5~~) A hallgatóknak a hospitálás alkalmával a tanórákon is kötelező a szájat és orrot folyamatosan eltakaró maszk viselése.~~[[11]](#footnote-11)~~[[12]](#footnote-12)~~

A krónikus betegséggel küzdő pedagógusok egészségének védelme érdekében, valamint a pedagógus kifejezett kérésére az általuk tanított tanulócsoportokban a tanítási órák alatt a hallgatókat maszk viselésére kérjük.[[13]](#footnote-13)

(5) A gyakorlatokra vonatkozóan a mindenkori egyetemi szabályozásokat tekintjük iránymutatónak.

**13. §** Jelen eljárásrend 2021. szeptember hó 1. napján lép hatályba és visszavonásáig érvényes.

Pécs, 2021. augusztus hó 27. napján.

…………………………………………

Turi Katalin sk.

az intézmény vezetője

Jóváhagyta. …….. , 2021. …….. hó ……. .napján.

…………………………………………

PTE Operatív Stáb vezetője

1. **számú melléklet**

TILOS az intézmény területére belépnie és ott tartózkodnia annak a személynek, akinek új típusú koronavírus fertőzésre jellemző tünetei vannak, vagy a megelőző három napban tapasztalt magán ilyen tüneteket:

• köhögés;

• nehézlégzés, légszomj;

• láz;

• hidegrázás;

• izomfájdalom;

• torokfájás;

• újonnan kialakult ízérzés- vagy szaglászavar.

A lista nem sorol fel minden lehetséges tünetet, egyéb, kevésbé gyakori tünetekről is beszámoltak a vírusfertőzéssel kapcsolatban, ideértve a gastrointestinalis tüneteket, mint például:

• émelygés,

• hányás és/vagy

• hasmenés.

1. **számú melléklet**

**A tagintézmény csengetési rendje**

1. Módosítva: 2021. november 2. [↑](#footnote-ref-1)
2. Módosítva: 2021. december 1. [↑](#footnote-ref-2)
3. Hatályon kívül helyezve: 2022. március 7. [↑](#footnote-ref-3)
4. Módosítva: 2021. november 9. [↑](#footnote-ref-4)
5. Hatályon kívül helyezve: 2022. március 7. [↑](#footnote-ref-5)
6. Módosítva: 2022. március 7. [↑](#footnote-ref-6)
7. Hatályon kívül helyezve: 2022. március 7. [↑](#footnote-ref-7)
8. Hatályon kívül helyezve: 2022. március 7. [↑](#footnote-ref-8)
9. Módosítva: 2021. december 6. [↑](#footnote-ref-9)
10. Hatályon kívül helyezve: 2022. március 7. [↑](#footnote-ref-10)
11. Módosítva: 2021. november 2. [↑](#footnote-ref-11)
12. Hatályon kívül helyezve: 2022. március 7. [↑](#footnote-ref-12)
13. Módosítva: 2022. március 7. [↑](#footnote-ref-13)